Сказ пра тое, як Алесік
заблукаў аднойчы у лесе
*Генадзь Аўласенка*

Неяк раз малы Алесік за грыбамі ў лес пайшоў. Ён ішоў, ішоў па лесе, са сцяжынкі прэч сышоў. Як сышоў — так і пайшоў, зноў сцяжынкі не знайшоў.

Вось якая незадача! Ну куды ісці, куды? Пад ялінай стаў і плача — хто ж пазбавіць ад бяды?

Заяц з лесу выбягае, да Алеся падбягае.

— Не бядуй, — крычыць, — Алесік! Ты пабудзь са мной у лесе! Будзем разам мы гуляць: і скакаць, і танцаваць!

І, узяўшы лапы ў бокі, Заяц так пайшоў у скокі, што Алесік не стрымаўся, замест плачу — рассмяяўся. Ну а потым усміхнуўся, вакол сябе азірнуўся, уздыхнуў і кажа:

— Не! Не магу, прабач мне! Як жа мне з табой застацца — мама будзе хвалявацца! Ты мне лепей дагадзі — да сцяжынкі давядзі!

Зай Алесіка паслухаў і патыліцу пачухаў. Потым кажа:

— Эх, Алесік! Шмат сцяжынак тут, у лесе! І якая з іх твая — хіба памятаю я! Ты б на дрэва лепш узлез — з дрэва лепей бачны лес...

Глядзь Алесік на асінку — надта ж тонкія галінкі! Дый калючыя яны... Лепш падацца да сасны! Падбягае... а сасна — вельмі ж гладкая яна! І высокая, да неба...

Ды кудысьці ж лезці трэба!

Тут Вавёрка на ялінцы — скок па тоненькай галінцы. Кажа:

— Я дапамагу! Як змагу і чым змагу! У бядзе я вас не кіну, забяруся на яліну, пагляджу ва ўсе бакі. Вы ж чакайце, дружбакі!

І, закончыўшы гаворку, паскакала ўверх Вавёрка. Скок з галінкі на галінку — вось ужо і верхавінка. А з яе ўсе бачны сцежкі, і вядуць яны на ўзмежкі. І Алесева сцяжынка добра бачна з верхавінкі.

Шлях Вавёрка адшукала, хлапчука не ашукала. Паказала накірунак — атрымала падарунак — велічэзны баравік, а з ім разам махавік і чатыры сыраежкі. А Алесь пайшоў да сцежкі.

Заяц побач з ім скакаў, кошык несці памагаў. Па дуброве, пералеску, дабрылі яны да ўзлеска. Тут, на ўзлеску, Зай застаўся і з Алесем развітаўся. І сказаў:

— Бывай, Алесік! Ты да нас прыходзь ізноў. Вельмі добра, што і ў лесе ты знайшоў сабе сяброў!

Зай пабег назад, вядома, а Алесь пайшоў дадому. Ну а дома па сакрэце расказаў мне казку гэту. Я ж паслухаў, запісаў, вам нічога не казаў. А калі вы што прызналі — значыць, самі прачыталі!